

VLADA REPUBLIKE HRVATSKE

Zagreb, 21. listopada 2021.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo hrvatskih branitelja |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog za prihvaćanje pokroviteljstva Vlade Republike Hrvatske nad izložbom „Žrtva Vukovara 1991.“, u povodu obilježavanja 30. obljetnice početka Domovinskog rata, Bitke za Vukovar i žrtve Vukovara kao simbola stradanja |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Prijedlog**

Na temelju članka 31. stavka 3. Zakona o Vladi Republike Hrvatske („Narodne novine“, br. 150/11., 119/14., 93/16. i 116/18.) i točaka II. i III. Odluke o kriterijima i postupku za prihvaćanje pokroviteljstva Vlade Republike Hrvatske („Narodne novine“, broj 44/16.), Vlada Republike Hrvatske je na sjednici održanoj \_\_\_\_\_\_\_\_\_\_ 2021. donijela

**Z A K L J U Č A K**

 Vlada Republike Hrvatske prihvaća pokroviteljstvo nad izložbom „Žrtva Vukovara 1991.“, u povodu obilježavanja 30. obljetnice početka Domovinskog rata, Bitke za Vukovar i žrtve Vukovara kao simbola stradanja, sukladno zamolbi Hrvatskog društva likovnih umjetnika.

KLASA:

URBROJ:

Zagreb,

 PREDSJEDNIK

 mr. sc. Andrej Plenković

**O B R A Z L O Ž E N J E**

Ministarstvo hrvatskih branitelja u suradnji s Hrvatskim društvom likovnih umjetnika provelo je međunarodni natječaj za vizualne umjetnosti na temu „Žrtva Vukovara 1991“ objavljen 2. ožujka 2020. Cilj tog natječaja bio je da, polazeći od kulture sjećanja i simbolike ratnog stradanja Vukovara, otvori dijalog sa suvremenom umjetničkom praksom i generira umjetnička djela koja će ostati upisana u kolektivno sjećanje. Natječajem je bio predviđen odabir četiri nova umjetnička djela za izlaganje na izložbi u lipnju 2020. u Zagrebu, prigodom predsjedanja Republike Hrvatske Vijećem Europske unije. Natječaj je bio otvoren za profesionalne umjetnike koji su državljani zemalja članica EU, a koji djeluju u području vizualnih umjetnosti.

Zbog pandemije bolesti COVID-19 natječaj je obustavljen u travnju 2020., a nastavljen je u svibnju 2021. S obzirom na 30. obljetnicu početka Domovinskog rata, Bitke za Vukovar i žrtve Vukovara kao simbola stradanja Republike Hrvatske i njezinih građana kao mjesto održavanja izložbe predložena je Nacionalna sveučilišna knjižnica u Zagrebu.

Odluku o odabiru donio je ocjenjivački sud od sedam članova koji je pregledao i prodiskutirao 43 natječajna prijedloga te jednoglasno ocijenio da se za izložbu odabiru četiri jednakovrijedna rada:

- Ida Blažičko i Alex Brajković, *A-létheia – zvučno prostorna instalacija*

- Vjeran Hrpka, *Vukovar in situ - fotografija*

- Vladimir Novak, *Slušatelj – prostorna instalacija*

- Stjepan Šandrk, *Fragmenti – slika.*

Slijedom navedenog, a s obzirom na cjelokupnu važnost događaja kao i na obilježavanje 30. obljetnice stradanja Vukovara, Hrvatsko društvo likovnih umjetnika uputilo je zamolbu o prihvaćanju pokroviteljstva te se predlaže da Vlada Republike Hrvatske prihvati pokroviteljstvo nad navedenom izložbom.